FI Euroopan unionin virallinen lehti C 296/1

NEUVOSTON PÄÄTÖSLAUSELMA

30 marraskuuta 2009

DNA-analyysitulosten vaihdosta

2009/C 296/01

EUROOPAN UNIONIN NEUVOSTO, joka

PALAUTTAA mieleen Euroopan unionista tehdyn sopimuksen tavoitteet,

OTTAA HUOMIOON määräykset, jotka henkilötietojen suojasta on annettu rikosasioissa tehtävässä poliisi- ja oikeudellisessa yhteistyössä käsiteltävien henkilötietojen suojaamisesta tehdyssä puitepäätöksessä 2008/977/YOS (1) sekä yksilöiden suojelusta henkilötietojen automaattisessa tietojenkäsittelyssä tehdyssä Euroopan neuvoston yleissopimuksessa n:o 108, allekirjoitettu Strasbourgissa 28 päivänä tammikuuta 1981, henkilötietojen käytön sääntelemisestä poliisialalla 17 päivänä syyskuuta 1987 annetussa Euroopan neuvoston ministerikomitean suosituksessa n:o (87) 15 ja tarpeellisin osin DNA-analyysin käytöstä rikosoikeudessa 10 päivänä helmikuuta 1992 annetussa Euroopan neuvoston ministerikomitean suosituksessa n:o (92)1,

OTTAA HUOMIOON Euroopan rikoslaboratorioiden yhteistyöelimen (ENFSI) DNA-työryhmän työn DNA-markkereiden ja DNA-tekniikoiden yhdenmukaistamiseksi,

OTTAA HUOMIOON DNA-tutkimuksiin liittyvät tekniset näkökohdat, jotka on otettava huomioon yhteistyötä kehitettäessä,

OTTAA HUOMIOON, että nykyinen DNA-markkereiden eurooppalainen standardijoukko (ESS) koostuu seitsemästä DNA-markkerista,

OTTAA HUOMIOON, että DNA-tietojen vaihto jäsenvaltioiden välillä lisääntyy nopeasti ja että kansallisten DNA-tietokantojen koko ja määrä kasvavat, ja palauttaa mieleen, että DNA-tietojen tilastollinen arvo liittyy satunnaisten vastaavuuksien todennäköisyyteen ja riippuu kokonaan luotettavasti analysoitujen DNA-markkereiden määrästä; sen vuoksi nykyisen vuonna 2001 hyväksytyn lokusten eurooppalaisen standardijoukon (ESS) laajentaminen on tarpeellista,

PALAUTTAA MIELEEN, että rajatylittävän yhteistyön tehostamisesta erityisesti terrorismin ja rajatylittävän rikollisuuden torjumiseksi tehdyn päätöksen 2008/615/YOS täytäntöönpanosta tehdyn neuvoston päätöksen 2008/616/YOS (2) 7 artiklan 1 kohdassa jäsenvaltiot velvoitetaan käyttämään DNA-tietojen vaihdossa voimassa olevia standardeja, kuten eurooppalaista standardijoukkoa (European Standard Set, ESS) tai DNA:n eri kohtia koskevaa Interpolin standardijoukkoa (Interpol Standard Set of Loci, ISSOL) sen 23 artiklan mukaisesta täytäntöönpanopäivästä,

PALAUTTAA MIELEEN DNA-tunnisteiden ominaisuudet sellaisina kuin ne esitetään neuvoston päätöksen 2008/616/YOS liitteessä olevan 1 luvun 1.1 kohdassa,

ON VAKUUTTUNUT siitä, että markkereiden määrän lisääminen edistää tehokasta tietojenvaihtoa,

KANNUSTAA jäsenvaltioita soveltamaan uutta eurooppalaista standardijoukkoa niin pian, kuin se on käytännössä mahdollista ja viimeistään 24 kuukauden kuluttua tämän päätöslauselman antamispäivästä,

ON ANTANUT TÄMÄN PÄÄTÖSLAUSELMAN, JOKA KORVAA DNA-ANALYYSITULOSTEN VAIHDOSTA 25 PÄIVÄNÄ KESÄKUUTA 2001 ANNETUN NEUVOSTON PÄÄTÖSLAUSELMAN 2001/C 187/01:

I MÄÄRITELMÄT

1. ’DNA-markkerilla’ tarkoitetaan DNA-molekyylin lokusta, joka yleensä sisältää erilaiset tiedot eri yksilöillä,

2. ’DNA-analyysituloksella’ kirjain- tai numerokoodia, joka saadaan DNA:n yhden tai useamman lokuksen analyysin perusteella ja jota käytetään raportointiin. Esimerkiksi DNA-analyysitulos D3S1358 14-15, D21S11 28-30 merkitsee, että kohde on tyyppiä 14-15 DNA-markkerin D3S1358 perusteella ja tyyppiä 28-30 DNA-markkerin D21S11 perusteella,

3. ’Eurooppalaisella standardijoukolla’ (ESS) liitteessä 1 lueteltuja DNA-markkereita,

4. ’ESS-markkerilla’ eurooppalaiseen standardijoukkoon (ESS) kuuluvaa DNA-markkeria, ja

5. ’ESS-analyysituloksella’ DNA-analyysitulosta, joka saadaan käyttämällä edellä mainittuja, ESS:ään kuuluvia DNA-markkereita.

II DNA-TEKNIIKOIDEN KÄYTTÖ RIKOSTUTKINNASSA

1. DNA-analyysitulosten vaihdon helpottamiseksi jäsenvaltioita kehotetaan käyttämään rikostutkinnassa tehtävissä DNA-analyyseissä ainakin liitteessä 1 lueteltuja DNA-markkereita, jotka muodostavat eurooppalaisen standardijoukon (ESS). Mikäli lisälokuksista on saatavissa tietoja, jäsenvaltioita kehotetaan antamaan ne DNA-tietoja vaihtaessaan.

2. Jäsenvaltioita kehotetaan kokoamaan ESS-analyysitulokset sellaisten tieteellisesti testattujen ja hyväksyttyjen DNA-tekniikoiden mukaisesti, jotka perustuvat Euroopan rikoslaboratorioiden yhteistyöelimen ENFSI:n DNA-työryhmän puitteissa suoritettuihin tutkimuksiin. Jäsenvaltioiden olisi pyydettäessä kyettävä erittelemään käytössä olevat laatuvaatimukset ja pätevyyskokeet.

III DNA-ANALYYSITULOSTEN VAIHTO

1. Jäsenvaltioita kehotetaan DNA-analyysituloksia vaihtaessaan rajoittamaan DNA-analyysi niihin kromosomialueisiin, jotka eivät sisällä geneettistä ilmentymää eli joiden ei tiedetä sisältävän tietoja erityisistä perinnöllisistä ominaisuuksista.

2. Liitteessä 1 lueteltujen DNA-markkerien ei tiedetä sisältävän tietoja erityisistä perinnöllisistä ominaisuuksista. Jos alan tutkimus kehittyy niin, että jonkin tässä päätöslauselmassa suositellun DNA-markkerin voidaan todeta sisältävän tietoja erityisistä perinnöllisistä ominaisuuksista, jäsenvaltioita kehotetaan olemaan käyttämättä kyseistä markkeria vaihtaessaan DNA-analyysituloksia. Jäsenvaltioita kehotetaan myös tuhoamaan kaikki mahdollisesti vastaanottamansa DNA-analyysitulokset, jos osoittautuu, että kyseiset DNA-analyysitulokset sisältävät tietoja erityisistä perinnöllisistä ominaisuuksista.

(1) EUVL L 350, 30.12.2008, s. 60.

(2) EUVL L 210, 6.8.2008, s. 12.